
Par grozījumiem sabiedriskā pakalpojuma līgumā, kurš noslēgts ar SIA “Madonas Siltums”

	Madonas novada pašvaldība ir izveidojusi kapitālsabiedrību SIA “Madonas Siltums”, ar mērķi organizēt iedzīvotājiem siltumapgādes pakalpojumus. SIA “Madonas Siltums” nodrošina Pašvaldību likuma 4. panta pirmās daļas 1. punktā noteikto pašvaldības autonomo funkciju – organizēt iedzīvotājiem siltumapgādes pakalpojumus neatkarīgi no tā, kā īpašumā atrodas dzīvojamais fonds.
SIA “Madonas Siltums” statūtos, tās komercdarbības veidi ir tvaika piegāde un gaisa kondicionēšana, siltumapgāde un gaisa kondicionēšana. 
SIA “Madonas Siltums” darbība ir atbilstoša Valsts pārvaldes iekārtas likuma 88. panta pirmās daļas 1. un 2. punktā noteiktajam, proti publiska persona var veikt komercdarbību, ja īstenojas viens no šādiem nosacījumiem: tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā; publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai. SIA “Madonas Siltums” ir pieredze, reputācija, resursi un personāla kvalifikācija, lai varētu nodrošināt atbilstošas kvalitātes sabiedriskos siltumapgādes pakalpojumus.
	Madonas novada pašvaldība ar SIA “Madonas Siltums” noslēgusi līgumu par sabiedrisko siltumapgādēs pakalpojumu sniegšanu (turpmāk – “Līgums”).
Līguma 1.2. punktā ir uzskaitītas Madonas novada pašvaldības administratīvās teritorijas daļas, kurās SIA “Madonas Siltums” ir piešķirtas īpašas tiesības sniegt sabiedriskos siltumapgādes pakalpojumus, un, ņemot vērā, ka Madonas novada pašvaldības dome 2026.gada 30.jūnijā pieņēmusi lēmumu Nr. 400 “Par SIA “Cesvaines siltums” reorganizāciju”, nepieciešami grozījumi Līgumā.
Līguma grozījumi tiek veikti attiecībā uz uzskaitītajām Madonas novada administratīvās teritorijas daļām, kurās SIA “Madonas Siltums” piešķirtas īpašas tiesības sniegt sabiedriskos siltumapgādes pakalpojumus, tās papildinot ar Cesvaines apvienības pārvaldi, Cesvaines pilsētu. Citi Līguma nosacījumi un noteikumi netiek mainīti.
Līguma grozījumi nodrošina to, ka SIA “Madonas Siltums” ir pilnvarota sniegt sabiedriskos siltumapgādes pakalpojumus arī Madonas novada Cesvaines apvienības administratīvās teritorijas daļā.
Noklausījusies sniegto informāciju, pamatojoties uz Pašvaldību likuma 4. panta pirmās daļas 1. punktu, 10. panta pirmās daļas 21. punktu, ņemot vērā 21.07.2026. Finanšu komitejas atzinumu, atklāti balsojot: PAR – 13 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Artūrs Čačka, Egils Bērziņš, Guntis Klikučs, Janīna Grudule, Jānis Erels, Māris Justs, Rūdolfs Medenis, Valda Kļaviņa), PRET – NAV, ATTURAS – NAV, Madonas novada pašvaldības dome NOLEMJ:

1. Pilnvarot SIA “Madonas Siltums”, reģistrācijas Nr. 45403004471, sniegt sabiedriskos siltumapgādes pakalpojumus Madonas pilsētā, Madonas novada Lubānas apvienības Lubānas pilsētā, Ērgļu apvienības Ērgļu ciemā, Aronas pagasta Kusas ciemā, Barkavas pagasta Barkavas ciemā, Dzelzavas pagasta Aizpurves ciemā un Dzelzavas ciemā, Liezēres pagasta Liezēres ciemā un Ozolu ciemā, Ļaudonas pagasta Ļaudonas ciemā, Praulienas pagasta Vecsaikavas ciemā, Sarkaņu pagasta Biksēres ciemā, Madonas novada Cesvaines apvienības Cesvaines pilsētā, veicot grozījumus līgumā par sabiedrisko siltumapgādes pakalpojumu sniegšanu iedzīvotājiem saskaņā ar pielikumu.
2. Piešķirt īpašas tiesības SIA “Madonas Siltums”, reģistrācijas Nr. 45403004471, sniegt sabiedrisko siltumapgādes pakalpojumu iedzīvotājiem Madonas novada daļā: Madonas pilsētā, Madonas novada Lubānas apvienības Lubānas pilsētā, Ērgļu apvienības Ērgļu ciemā, Aronas pagasta Kusas ciemā, Barkavas pagasta Barkavas ciemā, Dzelzavas pagasta Aizpurves ciemā un Dzelzavas ciemā, Liezēres pagasta Liezēres ciemā un Ozolu ciemā, Ļaudonas pagasta Ļaudonas ciemā, Praulienas pagasta Vecsaikavas ciemā, Sarkaņu pagasta Biksēres ciemā, Madonas novada Cesvaines apvienības Cesvaines pilsētā.
3. Uzdot SIA “Madonas Siltums”, reģistrācijas Nr. 45403004471, uzturēt un atjaunot tehnisko aprīkojumu, lai nodrošinātu minēto pakalpojumu izpildi saskaņā konkrētajam pakalpojumam izvirzītajām prasībām.
4. Līguma par sabiedrisko siltumapgādes pakalpojumu sniegšanu darbības laiks, citi nosacījumi un noteikumi netiek mainīti.
5. Uzdot Pašvaldības izpilddirektoram slēgt vienošanos par līguma par sabiedrisko siltumapgādes pakalpojumu sniegšanu grozīšanu ar SIA “Madonas Siltums”, reģistrācijas Nr. 45403004471, saskaņā ar pielikumā esošo vienošanās projektu.

Pielikumā: Vienošanās Nr.1 pie līguma par sabiedrisko siltumapgādes pakalpojumu sniegšanu

Domes priekšsēdētājs							A. Lungevičs

